Vermeende Seesig-moordenaar wel vir waarneming gestuur | Netwerk24
Deur Maygene de Wee 18 Augustus 2020 13:32
Die vermeende Seesig-moordenaar, Kyle Ruiters, gaan nou wel vir sielkundige waarneming na die Valkenberg-psigiatriese hospitaal verwys word.
Die besluit is die afgelope week deur die landdroshof in Bellville, waar hy voorlopig op 'n aanklag van moord teregstaan, bekragtig. Daar is egter volgens bronne 'n waglys van tussen tien en 12 maande vir 'n bed by die hospitaal.
Kyle Ruiters met een van sy eerste verskynings in die landdroshof in Kaapstad. Foto: Jaco Marais
Dit beteken dat Ruiters se verhoor, indien dokters by die hospitaal hom as toerekeningsvatbaar diagnoseer, moontlik eers in 2022 sal begin.
Daar is voorheen berig dat 'n distriksgeneesheer ná 'n sielkundige beoordeling van Ruiters in Junie vanjaar bevind het dat hy toerekeningsvatbaar is en dat sy verhoor kan voortgaan.
Sy regsverteenwoordiger het egter met 'n daaropvolgende verskyning daarop aangedring dat hy vir psigiatriese waarneming verwys word. Die hof het dié versoek toegestaan.
Ruiters staan voorlopig tereg op aanklagte van moord en regsverydeling. Hy word daarvan aangekla dat hy Lynette Volschenk op 21 Augustus 2019 in haar woonstel in die Seesigwoonstelkompleks in Loevenstein, Bellville, vermoor en daarna onthoof het. Sy is met 'n skerp voorwerp doodgesteek.
Ruiters het by sy tannie, adv. Theresa Ruiters, in 'n woonstel in dieselfde woonstelgebou as Volschenk gewoon.